Title: MINISTERSTVO OBRANY
Author: VojtekovaD
Last saved by: agenda0
Company: MOSR

ŠTATÚT
zmiešanej komisie vlády Slovenskej republiky
na vypracovanie súťažných podkladov 
nákupu viacúčelových bojových lietadiel 

Čl. 1
Základné ustanovenie

	Zmiešaná komisia vlády Slovenskej republiky na vypracovanie súťažných podkladov nákupu viacúčelových bojových lietadiel je zriadená na základe uznesenia vlády Slovenskej republiky č. 168 z 20. februára 2002 k správe o Dlhodobom pláne štruktúry a rozvoja ozbrojených síl Slovenskej republiky.

(1)	Štatút zmiešanej komisie vlády Slovenskej republiky (ďalej len „komisie“) na vypracovanie súťažných podkladov nákupu viacúčelových bojových lietadiel (ďalej len „štatút“) vymedzuje pôsobnosť a úlohy, ustanovuje zásady činnosti a zloženie komisie.

(2)	Štatút je záväzný pre vydanie rokovacieho poriadku komisie.

Čl. 2
Pôsobnosť  komisie

(1)	Komisia je medzirezortný odborný poradný orgán vlády Slovenskej republiky zodpovedný za prípravu verejného obstarávania nákupu viacúčelových bojových lietadiel pre Armádu Slovenskej republiky.
(2)	Komisia je zodpovedná za prípravu návrhu súťažných podkladov na vypracovanie ponúk uchádzačov na dodávku viacúčelových bojových lietadiel pre Armádu Slovenskej republiky a ich predloženie na schválenie vláde Slovenskej republiky.

Čl. 3
Úlohy komisie

(1)	Komisia zabezpečuje a koordinuje vypracovanie súťažných podkladov nákupu viacúčelových bojových lietadiel v týchto častiach:
a)	pokyny na vypracovanie ponúk,
b)	podmienky účasti uchádzačov vo verejnej súťaži,
c)	zábezpeka zložená uchádzačmi,
d)	opis predmetu verejného obstarávania,
-	základné požiadavky a charakteristiky viacúčelového bojového lietadla,
-	požiadavky na prevádzkovú a bojovú interoperabilitu,
-	požiadavky na integrovanú logistickú podporu,
e)	spôsob určenia ceny predmetu verejného obstarávania,
-	v súčinnosti s offsetovou komisiou Ministerstva hospodárstva Slovenskej republiky,
f)	obchodné podmienky dodania predmetu verejného obstarávania,
g)	kritériá na hodnotenie ponúk a spôsob ich uplatnenia,
h)	typ zmluvy.
(2)	Komisia kompletuje súťažné podklady, zabezpečuje formálne spracovanie a ich  predloženie na rokovanie vlády Slovenskej republiky.

Čl. 4
Zloženie komisie

(1)	Predsedom komisie je štátny tajomník Ministerstva obrany Slovenskej republiky. 
(2)	Podpredsedovia komisie:
a)	štátny tajomník Ministerstva hospodárstva Slovenskej republiky,
b)	štátny tajomník Ministerstva financií Slovenskej republiky,
c)	štátny tajomník Ministerstva zahraničných vecí Slovenskej republiky.
(3)	Tajomník komisie je generálny riaditeľ sekcie modernizácie a infraštruktúry Ministerstva obrany Slovenskej republiky.
(4)	Ďalších členov komisie na vyžiadanie predsedu komisie určí minister obrany, minister hospodárstva, minister financií a minister zahraničných vecí Slovenskej republiky (v počte maximálne dvoch členov).

Čl. 5
Zásady činnosti

(1)	Komisiu spravidla zvoláva a riadi predseda komisie.
(2)	Komisia je spôsobilá uznášať sa, ak je prítomný jej predseda alebo aspoň dvaja podpredsedovia a členovia komisie tak, aby spolu tvorili nadpolovičnú väčšinu komisie. Komisia rokuje a prijíma rozhodnutia spravidla na základe písomných podkladov predložených sekretariátom, alebo jednotlivými členmi. Jej rozhodnutia sa prijímajú hlasovaním. Rozhodnutie je platné, ak zaň hlasovala nadpolovičná väčšina prítomných členov komisie.
(3)	Na rokovaní komisie sa podľa potreby zúčastňujú aj ďalší prizvaní odborníci, o čom rozhoduje predseda komisie.
(4)	Z každého rokovania vyhotoví tajomník komisie zápis, ktorý schvaľuje predseda komisie. Zápis sa zasiela každému členovi komisie.
(5)	Rokovanie komisie je neverejné. Informovať verejnosť o zasadnutí komisie je oprávnený predseda a podpredsedovia komisie.
(6)	Výdavky spojené s činnosťou v komisii a v pracovných skupinách sa členom uhrádzajú z rozpočtových kapitol príslušných ústredných orgánov štátnej správy.
(7)	Organizačné, administratívne a technické práce spojené s činnosťou komisie zabezpečuje sekretariát komisie zriadený na Ministerstve obrany Slovenskej republiky.

Čl. 6
Práva a povinnosti

(1)	Predseda komisie riadi činnosť komisie a zodpovedá vláde Slovenskej republiky za jej činnosť, prijaté rozhodnutia a odporúčania. Na splnenie čiastkových úloh môže zriaďovať pracovné skupiny.
(2)	Predsedu komisie počas jeho neprítomnosti zastupuje ním poverený podpredseda v rozsahu určenom predsedom komisie.
(3)	Členovia komisie sú povinní zúčastniť sa na rokovaní komisie. Predkladajú komisii návrhy a podieľajú sa na jej rozhodovaní. Účasť členov komisie na rokovaní je nezastupiteľná.
(4)	Tajomník komisie
a)	zabezpečuje vyhotovenie zápisu zo zasadnutia komisie,
b)	riadi činnosť sekretariátu komisie.

Čl. 7
Sekretariát komisie

(1)	Sekretariát komisie plní tieto úlohy:
a)	organizuje prípravu podkladov na rokovanie komisie, ktoré vypracovávajú jednotlivé pracovné skupiny, 
b)	pripravuje materiály na prerokovanie vo vláde Slovenskej republiky,
c)	organizuje a technicky zabezpečuje rokovanie komisie,
d)	zabezpečuje a koordinuje súčinnosť medzi pracovnými skupinami,
e)	vedie písomnú a inú agendu komisie.
(2)	Členov sekretariátu komisie vymenúva predseda komisie na základe návrhu tajomníka komisie.
Čl. 8
Účinnosť štatútu

	Tento štatút nadobudne účinnosť odo dňa schválenia vládou Slovenskej republiky.